

Θεσσαλονίκη 30.04.2025

**ΔΕΛΤΙΟ ΤΥΠΟΥ**

**Επιχειρηματική Αποστολή από το Κόσοβο στο ΕΒΕΘ**

**Ευκαιρίες συνεργασίας και επενδύσεων ενόψει των Μεσογειακών Αγώνων του 2030 στην Πρίστινα**

Επιχειρηματική αποστολή από το Κόσοβο[[1]](#footnote-1) επισκέφτηκε χθες το Εμπορικό και Βιομηχανικό Επιμελητήριο Θεσσαλονίκης με επικεφαλής τον Πρόεδρο του Εμπορικού Επιμελητηρίου του Κοσόβου.

Η επίσκεψη είχε ως στόχο τη διενέργεια επιχειρηματικών συναντήσεων (Β2Β) με ελληνικές επιχειρήσεις και πραγματοποιήθηκε στο πλαίσιο ενεργοποίησης του Μνημονίου Συνεργασίας, που είχε υπογραφεί μεταξύ των δύο Επιμελητηρίων στην Πρίστινα τον Σεπτέμβριο του 2024, κατά τη διάρκεια αντίστοιχης ελληνικής επιχειρηματικής αποστολής στο Κόσοβο.

Καλωσορίζοντας την αποστολή, ο Γενικός Γραμματέας του ΕΒΕΘ, κ. Παναγιώτης Μενεξόπουλος, υπογράμμισε τις σημαντικές προοπτικές ανάπτυξης των διμερών οικονομικών σχέσεων, με έμφαση στους τομείς των κατασκευών, της αγροδιατροφής, των ανανεώσιμων πηγών ενέργειας και του τουρισμού.

Από την πλευρά του, ο Πρόεδρος του Εμπορικού Επιμελητηρίου του Κοσόβου, κ. Lulzim Rafuna, ανέφερε ότι οι εισαγωγές από την Ελλάδα αντιστοιχούν στο 5% του συνόλου των εισαγωγών του Κοσόβου, γεγονός που καταδεικνύει τη δυναμική της εμπορικής συνεργασίας μεταξύ των δύο πλευρών. Παράλληλα, επεσήμανε την ανάγκη ενίσχυσης των κοινών επενδύσεων, μέσω της μεταφοράς τεχνογνωσίας και της σύμπραξης πόρων.

Ιδιαίτερη έμφαση δόθηκε από την κοσοβαρική πλευρά στη διοργάνωση των 21ων Μεσογειακών Αγώνων το 2030 στην Πρίστινα, που αναδεικνύεται σε ευκαιρία για επενδυτική δραστηριοποίηση ελληνικών επιχειρήσεων, κυρίως στους τομείς των κατασκευών και του τουρισμού. Τονίστηκε, επίσης, ότι η ελληνική εμπειρία στην υλοποίηση έργων μεγάλης κλίμακας μπορεί να αξιοποιηθεί ουσιαστικά στην ανάπτυξη των απαραίτητων υποδομών, συμβάλλοντας παράλληλα στην ενίσχυση της διασυνοριακής επιχειρηματικής συνεργασίας.

Χαιρετισμό στην εκδήλωση απηύθυναν επίσης ο Προϊστάμενος του Γραφείου Οικονομικών και Εμπορικών Υποθέσεων Βορείου Ελλάδος, κ. Αλέξανδρος Αλεξιάδης, και ο Επικεφαλής του Γραφείου Συμφερόντων του Κοσόβου στην Αθήνα, κ. Fitim Gllareva.

Η επίσκεψη ολοκληρώθηκε με επιχειρηματικές συναντήσεις (B2B) μεταξύ ελληνικών και κοσοβαρικών επιχειρήσεων.

**Με την παράκληση να δημοσιευθεί**

1. Η ονομασία αυτή τελεί υπό την επιφύλαξη των θέσεων ως προς το καθεστώς και είναι σύμφωνη με την Απόφαση του Συμβουλίου Ασφαλείας των Ηνωμένων Εθνών (ΣΑ ΗΕ) 1244/1999 και τη Γνωμοδότηση του Διεθνούς Δικαστηρίου (ΔΔΧ) σχετικά με την ανακήρυξη της ανεξαρτησίας του Κοσόβου. [↑](#footnote-ref-1)